













UREDBA O PREISKOVANJU POMORSKIH NESREČ

PREDLOG


EVA: 2026-2440-0015


I.	UVOD
1.	Razlogi in podlage za izdajo

Pravna podlaga:
200.c člena Pomorskega zakonika (Uradni list RS, št. 62/16 – uradno prečiščeno besedilo, 41/17, 21/18 – ZNOrg, 31/18 – ZPVZRZECEP, 18/21, 21/21 – popr. in 76/23) določa:
»Opredelitev pomorskih nesreč, obveznost in načrt preiskovanja, obveznost in način obveščanja, pogoje za preiskovalce pomorskih nesreč (v nadaljnjem besedilu: preiskovalec), način dela in financiranja preiskovalcev, vsebino poročila o nesreči, sodelovanje z drugimi organi v Republiki Sloveniji in organi drugih držav članic Evropske unije predpiše vlada v skladu s predpisi Evropske unije.«.

Rok za izdajo:
/

Glavni razlogi za izdajo:
Poglavitni cilji predloga predpisa so: 
- prenos Direktive (EU) 2024/3017 Evropskega parlamenta in Sveta z dne 27. novembra 2024 o spremembi Direktive 2009/18/ES Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in razveljavitvi Uredbe Komisije (EU) št. 1286/2011 (Direktiva 2024/3017/EU) v pravni red Republike Slovenije, 
- odprava neskladij, ugotovljenih pri presoji Evropske komisije glede izvajanja osnovne Direktive 2009/18/ES,  
- določa službeno izkaznico za preiskovalca pomorskih nesreč,
- uporaba 27. junij 2027, ki je rok za prenos Direktive 2024/3017/EU.

2.	Ocena finančnih posledic predloga akta za državni proračun in druga javna finančna sredstva

–	Predpis ima učinek na blagajne javnega financiranja (državni proračun, občinski proračuni ter pokojninska in zdravstvena blagajna) oziroma drugih subjektov javnega sektorja.

Nove naloge, ki jih določa uredba, kot so na primer predhodna ocena pri zelo resnih pomorskih nesrečah ribiških plovil, krajših od 15 m, sistem usposabljanja preiskovalca, izdaja službene izkaznice, dodatne obveznosti poročanja Evropski komisiji, se bodo izvajale v okviru obstoječih kadrovskih, organizacijskih in finančnih virov Ministrstva za infrastrukturo in energetiko. Večina navedenih nalog se v praksi že izvaja. Edini neposredni strošek, povezan z izvajanjem predloga, predstavlja izdelava službene izkaznice preiskovalca, ki bo krita iz obstoječih sredstev, namenjenih delovanju preiskovalca. Predlog uredbe zato ne zahteva dodatnih sredstev državnega proračuna.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

Drugi pravni sistemi niso bili predmet proučevanja.

3.2	Prikaz ureditve v pravnem redu Evropske unije

Predlog je predmet usklajevanja s pravnim redom EU.

	IZJAVA O SKLADNOSTI S PRAVNIM REDOM EU


NASLOV PREDPISA RS

Uredba o preiskovanju pomorskih nesreč

EVA
2026-2440-0015

AKTI EU, KATERIH PRENOS ALI IZVAJANJE SE ZAGOTAVLJA S PREDPISOM RS

	Št.
	CELEX
	Naslov
	Zadnjič spremenjen z (CELEX)

	1
	32024L3017
	Direktiva (EU) 2024/3017 Evropskega parlamenta in Sveta z dne 27. novembra 2024 o spremembi Direktive 2009/18/ES Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in razveljavitvi Uredbe Komisije (EU) št. 1286/2011 (Besedilo velja za EGP)
	


	Predpis RS
	Opomba ali CELEX akta EU predpisa
	Akt EU

	Člen
	Odstavek
	Točka
	Alinea
	
	Člen
	Odstavek
	Točka
	Alinea

	1
	
	
	
	32024L3017
	2
	1
	
	

	2
	
	
	
	32024L3017
	
	3
	
	

	3
	
	
	
	32024L3017
	1
	2
	
	

	4
	
	
	
	32024L3017
	1
	5
	
	

	5
	
	
	
	32024L3017
	1
	7
	
	

	6
	
	
	
	32024L3017
	1
	5
	
	

	7
	
	
	
	32024L3017
	1
	5
	
	

	8
	
	
	
	32024L3017
	1
	7
	
	

	8
	
	
	
	32024L3017
	1
	10
	
	

	9
	
	
	
	32024L3017
	1
	6
	
	

	10
	
	
	
	Ni predmet usklajevanja s pravom EU
	
	
	
	

	11
	
	
	
	32024L3017
	1
	7
	
	

	12
	
	
	
	32024L3017
	1
	7
	
	

	13
	
	
	
	32024L3017
	1
	7
	
	

	14
	
	
	
	Ni predmet usklajevanja s pravom EU
	
	
	
	

	15
	
	
	
	Ni predmet usklajevanja s pravom EU
	
	
	
	

	16
	
	
	
	32024L3017
	1
	4
	
	

	16
	
	
	
	32024L3017
	1
	7
	
	

	17
	
	
	
	32024L3017
	1
	9
	
	

	18
	
	
	
	32024L3017
	1
	4
	
	

	18
	
	
	
	32024L3017
	1
	11
	
	

	18
	
	
	
	32024L3017
	1
	19
	
	

	19
	
	
	
	32024L3017
	1
	12
	
	

	20
	
	
	
	32024L3017
	1
	13
	
	

	21
	
	
	
	32024L3017
	1
	14
	
	

	21
	
	
	
	32024L3017
	1
	20
	
	

	22
	
	
	
	32024L3017
	1
	7
	
	

	22
	
	
	
	32024L3017
	1
	8
	
	

	23
	
	
	
	32024L3017
	1
	15
	
	

	24
	
	
	
	Ni predmet usklajevanja s pravom EU
	
	
	
	

	25
	
	
	
	Ni predmet usklajevanja s pravom EU
	
	
	
	

	26
	
	
	
	Ni predmet usklajevanja s pravom EU
	
	
	
	

	27
	
	
	
	Ni predmet usklajevanja s pravom EU
	
	
	
	

	28
	
	
	
	32024L3017
	2
	1
	
	




3.3	Prikaz ureditve v posameznih državah članicah Evropske unije

/

4.	Presoja posledic
4.1	Presoja administrativnih posledic

Predlog nima administrativnih posledic.

4.2	Presoja posledic za okolje, vključno s prostorskimi in varstvenimi vidiki

Predlog nima posledic za okolje.

4.3	Presoja posledic za gospodarstvo

Predlog nima posledic za gospodarstvo.

4.4	Presoja posledic za socialno področje

Predlog nima posledic za socialno področje.

4.5	Presoja posledic za dokumente razvojnega načrtovanja

Predlog nima posledic za dokumente razvojnega načrtovanja.

4.6	Presoja posledic za druga področja

Predlog nima posledic za druga področja.

4.7	Izvajanje sprejetega predpisa

Novosti sprejetega predpisa bodo objavljene na spletni strani Ministrstva za infrastrukturo in energetiko.

5.	Prikaz sodelovanja javnosti

Gradivo je bilo predmet sodelovanja z javnostjo.

Datum objave na portalu eDemokracija:
31. 3. 2026

Na gradivo so bila podana mnenja, predlogi in pripombe.

V razpravo vključeni subjekti:
Ni podatka.

Obrazložitev upoštevanja mnenj, predlogov in pripomb v razpravo vključenih subjektov:
Komentarje na gradivo v javni obravnavi je podal posameznik. Predlogi so delno upoštevani, saj so nekateri že urejeni z drugimi predpisi (npr. Pomorskim zakonikom), nekateri pa niso v skladu z nomotehničnimi smernicami.

Poročilo o sodelovanju z javnostjo:
Predlogi posameznika so bili delno upoštevani, saj se večinoma nanašajo na nomotehnična pravila priprave predpisa in na nekatere vsebine, ki pa so že urejene s Pomorskim zakonikom.
 



II.	BESEDILO ČLENOV
Na podlagi 200.c člena Pomorskega zakonika (Uradni list RS, št. 62/16 – uradno prečiščeno besedilo, 41/17, 21/18 – ZNOrg, 31/18 – ZPVZRZECEP, 18/21, 21/21 – popr. in 76/23) Vlada Republike Slovenije izdaja 

Uredbo o preiskovanju pomorskih nesreč
1. člen
(vsebina)

	Ta uredba ureja preiskovanje pomorskih nesreč, delo preiskovalca pomorskih nesreč (v nadaljnjem besedilu: preiskovalec), zagotavljanje sredstev in logistične podpore preiskovalca, sodelovanje med organi, državami članicami Evropske unije in tretjimi državami, zaupnost podatkov ter sankcije za kršitve z namenom izboljšanja varnosti pomorskega prometa in preprečevanja podobnih pomorskih nesreč v prihodnosti v skladu z Direktivo 2009/18/ES Evropskega parlamenta in Sveta z dne 23. aprila 2009 o določitvi temeljnih načel za preiskovanje nesreč v sektorju pomorskega prometa in o spremembi Direktive Sveta 1999/35/ES in Direktive 2002/59/ES Evropskega parlamenta in Sveta (UL L št. 131 z dne 28. 5. 2009, str. 114), zadnjič spremenjeno z Direktivo (EU) 2024/3017 Evropskega parlamenta in Sveta z dne 27. novembra 2024 o spremembi Direktive 2009/18/ES Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in razveljavitvi Uredbe Komisije (EU) št. 1286/2011 (UL L št. 2024/3017 z dne 6. 12. 2024), (v nadaljnjem besedilu: Direktiva 2009/18/ES).
2. člen
(pomen izrazov)

	(1) Izrazi, uporabljeni v tej uredbi, pomenijo: 
	1. Kodeks IMO o preiskovanju pomorskih nesreč pomeni Kodeks o mednarodnih standardih in priporočenih praksah za preiskovanje pomorskih nesreč ali nezgod, iz Priloge k Resoluciji MSC.255(84) z dne 16. maja 2008 Odbora za pomorsko varnost Mednarodne pomorske organizacije (IMO), v vsakokrat veljavnem besedilu, ki se uporablja v skladu s pravom Evropske unije, ki se objavi na spletni strani ministrstva, pristojnega za pomorstvo (v nadaljnjem besedilu: ministrstvo),
	2. Navodila IMO za pomoč preiskovalcem pri izvajanju Kodeksa IMO o preiskovanju pomorskih nesreč pomeni Navodila iz Priloge k Resoluciji A.1075(28), sprejeta 4. decembra 2013 na zasedanju skupščine IMO, v vsakokrat veljavnem besedilu, ki se uporablja v skladu s pravom IMO, ki se objavi na spletni strani ministrstva,
	3. naslednji izrazi imajo pomen v skladu z opredelitvami izrazov iz Kodeksa IMO o preiskovanju pomorskih nesreč:
	a) pomorska nesreča,
	b) zelo resna pomorska nesreča,
	c) pomorska nezgoda,
	č) preiskava pomorskih nesreč v zvezi z varnostjo (v nadaljnjem besedilu: preiskava),
	d) organ za preiskovanje pomorskih nesreč,
	e) vodilna preiskovalna država,
	f) utemeljeno zainteresirana država,
	g) huda poškodba,  
	4. Navodila IMO o pravičnem obravnavanju pomorščakov v primeru pomorskih nesreč pomenijo navodila, priložena Resoluciji LEG.3(91) pravnega odbora IMO z dne 27. aprila 2006 in kot jih je odobril upravni odbor Mednarodne organizacije dela na svojem 296. zasedanju od 12. do 16. junija 2006, v vsakokrat veljavnem besedilu, ki se uporablja v skladu s pravom IMO,
	5. ro-ro potniška ladja pomeni ro-ro potniško ladjo v skladu s predpisom, ki ureja preglede ro-ro potniških ladij in hitrih potniških plovil,
	6. hitro potniško plovilo pomeni plovilo v skladu s predpisom, ki ureja preglede ro-ro potniških ladij in hitrih potniških plovil,

	7. sistem zapisovanja podatkov o plovbi (v nadaljnjem besedilu: VDR) pomeni VDR v skladu s točko 4.1 Priloge k Resoluciji IMO MSC.333(90) Odbora za pomorsko varnost IMO z dne 22. maja 2012, v vsakokrat veljavnem besedilu, ki se uporablja v skladu s pravom IMO, ki se objavi na spletni strani ministrstva, in dopolnjen z ustreznimi standardi delovanja IMO, ki se uporabljajo na dan namestitve tega VDR na krovu, in brez poseganja v pravo Evropske unije,

	8. poenostavljen sistem zapisovanja podatkov o plovbi (v nadaljnjem besedilu: S-VDR) pomeni S-VDR v skladu s točko 4.1 Priloge k Resoluciji IMO MSC. 163(78) Odbora za pomorsko varnost IMO z dne 17. maja 2004, v vsakokrat veljavnem besedilu, ki se uporablja v skladu s pravom IMO, ki se objavi na spletni strani ministrstva, in dopolnjen z ustreznimi standardi delovanja IMO, ki se uporabljajo na dan namestitve tega S-VDR na krovu, in brez poseganja v pravo Evropske unije,

	9. varnostno priporočilo pomeni vsak predlog, vključno za namene evidentiranja in sledenja, z namenom preprečevanja nesreč v prihodnje, ki ga poda:
	a) organ za preiskovanje pomorskih nesreč države, ki opravlja ali vodi preiskavo na podlagi informacij, pridobljenih iz preiskave, ali
	b) Evropska komisija (v nadaljnjem besedilu: Komisija), ki deluje na podlagi izvlečkov analiz podatkov in rezultatov opravljenih preiskav,

	10. dolžina ribiškega plovila pomeni dolžino ribiškega plovila v skladu z 2. členom Uredbe (EU) 2017/1130 Evropskega parlamenta in Sveta z dne 14. junija 2017 o določanju značilnosti ribiških plovil (UL L št. 169 z dne 30. 6. 2017, str. 1),
	11. smrtna poškodba pomeni poškodbo, ki jo utrpi oseba v nesreči in ki v 30 dneh od datuma nesreče povzroči njeno smrt, če so na voljo informacije o tem.

	(2) Kadar se v tej uredbi uporablja izraz pomorska nesreča, se nanaša na pomorsko nesrečo, zelo resno pomorsko nesrečo ali pomorsko nezgodo, razen če ni določeno drugače.
3. člen
(področje uporabe)

	(1) Ta uredba se uporablja za pomorske nesreče: 
	a) v katere so vključene ladje, ki plujejo pod slovensko zastavo, vključno z ribiškimi plovili, 
	b) do katerih pride v notranjih morskih vodah ali teritorialnem morju Republike Slovenije ali 
	c) če zadevajo druge pomembne interese Republike Slovenije.


	(2) Ta uredba se ne uporablja za pomorske nesreče, v katere so vključene samo:
	a) vojaške ladje in druge ladje, ki so v lasti ali upravljanju države članice Evropske unije in se uporabljajo izključno v negospodarske vladne namene,
	b) ladje, ki jih ne poganjajo mehanska sredstva, lesene ladje enostavne gradnje, jahte za prosti čas in športna plovila, ki se ne uporabljajo v pomorskem gospodarstvu, razen če imajo ali bodo imele posadko in več kot 12 potnikov za gospodarske namene, 
	c) stalne vrtalne enote na morju.

	(3) Pri preiskovanju pomorske nesreče, v katero je vključena tudi vojaška ladja, sodeluje pooblaščeni predstavnik ministrstva, pristojnega za obrambo. 
4. člen
(obveznost sporočanja)

	(1) Vsakdo, ki izve za pomorsko nesrečo, ki se je zgodila v notranjih morskih vodah ali teritorialnem morju Republike Slovenije ali v kateri je udeleženo plovilo, ki pluje pod slovensko zastavo, ali ki zadeva druge pomembne interese Republike Slovenije, mora to takoj sporočiti policiji (klicna številka 113), Centru za obveščanje (klicna številka 112) ali Upravi Republike Slovenije za pomorstvo (klicna številka 05 66 32 108 ali 031 493 034).


	(2) Na podlagi prejetega sporočila morajo organi iz prejšnjega odstavka takoj obvestiti preiskovalca, Upravo Republike Slovenije za pomorstvo in policijo, če gre za pomorsko nesrečo vojaškega plovila, pa tudi ministrstvo, pristojno za obrambo.

5. člen
(preiskovalec)

	(1) Za preiskovanje nesreč na morju je pristojen preiskovalec.

	(2) Preiskovalec izpolnjuje pogoj desetih let delovnih izkušenj na področju varnosti prometa, če ima:
	a) izkušnje s področja prometnih nesreč, 
	b) izkušnje na področju varnosti pomorskega prometa ali
	c) plovno dobo v nazivu prvi častnik krova na ladji z bruto tonažo 3000 ali več ali upravitelj stroja na ladji s pogonskim strojem z močjo 3000 kW ali več.

	(3) Preiskovalec preiskuje tudi okoliščine in dogodke, v katerih je bila ogrožena varnost pomorskega prometa, ugotavlja dejstva in vzroke, jih analizira in predlaga ukrepe z objavo varnostnih priporočil s ciljem, da se odvrnejo in preprečijo nove nevarnosti. 

	(4) Preiskovalec mora pri preiskovanju pomorskih nesreč upoštevati Navodila IMO o pravičnem obravnavanju pomorščakov v primeru pomorskih nesreč. 

	(5) Preiskovalec se lahko pri preiskovanju pomorskih nesreč posvetuje s strokovnjakom o katerem koli vidiku preiskave.

	(6) Za zagotavljanje ustreznega in zadostnega znanja ter praktične izkušnje mora biti za preiskovalca vzpostavljen ustrezen sistem usposabljanja, ki zajema hiter dostop do ustreznega strokovnega znanja.


	(7) Preiskovalec se pri izvajanju nalog in pooblastil izkazuje s službeno izkaznico, ki jo izda minister, pristojen za pomorstvo. Oblika in vsebina službene izkaznice sta določeni v Prilogi 1, ki je sestavni del te uredbe.

6. člen
(obveznost preiskave)

	(1) Preiskovalec mora opraviti preiskavo zelo resne pomorske nesreče:
	a) v katero je vključena ladja, ki pluje pod slovensko zastavo, ne glede na kraj pomorske nesreče,
	b) ki se pripeti v teritorialnem morju in notranjih morskih vodah Republike Slovenije, ne glede na zastavo ladje ali ladij, vključenih v pomorsko nesrečo, ali
	c) ki zadeva pomemben interes Republike Slovenije, ne glede na kraj pomorske nesreče in zastave vključene ladje ali ladij. 

	(2) Če je v zelo resno pomorsko nesrečo vključeno ribiško plovilo, krajše od 15 metrov, preiskovalec brez odlašanja in najpozneje dva meseca po zelo resni pomorski nesreči iz prejšnjega odstavka opravi predhodno oceno, da se odloči, ali se opravi preiskava v skladu s to uredbo. Če se odloči, da preiskave ne opravi, razloge za tako odločitev brez odlašanja in najpozneje dva meseca po zelo resni pomorski nesreči zabeleži in sporoči Komisiji v skladu z 21. členom te uredbe.


	(3) Pri odločitvah iz prejšnjega odstavka preiskovalec upošteva razpoložljive dokaze in možnosti za ugotovitve, na podlagi katerih bi lahko preprečili pomorske nesreče v prihodnosti.

	(4) V primeru pomorske nesreče, ki ni zajeta v prvem, drugem in tretjem odstavku tega člena, preiskovalec odloči, ali opravi preiskavo.


	(5) Kadar je preiskovalec v vlogi vodilne preiskovalne države, določi obseg in potek vodenja preiskave v sodelovanju z drugimi utemeljeno zainteresiranimi državami na način, ki se mu zdi najprimernejši za doseganje cilja te uredbe, in z namenom preprečitve pomorskih nesreč v prihodnosti. 

	(6) Pri opravljanju preiskave preiskovalec sledi Navodilom IMO za pomoč preiskovalcem pri izvajanju Kodeksa IMO o preiskovanju pomorskih nesreč. Preiskovalec lahko odstopi od teh navodil, če je to po njegovem strokovnem mnenju nujno za dosego ciljev preiskave.


	(7) Pri odločanju, ali se je pomorska nesreča, ki se je zgodila, ko je plovilo, privezano ob boku drugega plovila, zasidrano ali ob pomolu, in ki vključuje obalne ali pristaniške delavce, zgodila neposredno v povezavi z upravljanjem ladje in je zato predmet preiskave, preiskovalec upošteva zlasti vključenost in pomembnost ladijske strukture, opreme, postopkov, posadke in upravljanja ladje za dejavnost, ki se izvaja.
7. člen
(potek preiskave)

	(1) Preiskovalec glede na podatke o pomorski nesreči takoj odloči v skladu s prejšnjim členom o uvedbi preiskave. 

	(2) Preiskovalec začne preiskavo takoj, ko je to mogoče, vendar najpozneje v dveh mesecih po tem, ko se je pomorska nesreča zgodila. Pri tem morajo biti zagotovljena zadostna sredstva za neodvisno izvedbo nalog preiskave. 

	(3) Preiskava se opravi enostavno in smotrno. 

	(4) Če v času preiskave postane znano ali nastane sum, da je storjeno kaznivo dejanje na podlagi členov 3, 3a, 3b ali 3c Konvencije za preprečevanje nezakonitih dejanj zoper varnost pomorske plovbe (MKPND) (Uradni list RS – Mednarodne pogodbe, št. 16/03), v vsakokrat veljavnem besedilu, ki se uporablja v skladu s pravom IMO, ali katero koli drugo kaznivo dejanje v skladu z zakonom, ki ureja kazenski postopek, preiskovalec o tem takoj obvesti Upravo Republike Slovenije za pomorstvo, policijo in državno tožilstvo ter zadevno državo članico Evropske unije ali tretjo državo.

8. člen
(dostop na območje)

	(1) Na območju pomorske nesreče ni dovoljeno nikomur, razen osebam, ki jim to dovoli preiskovalec, dotikati se in premeščati razbitin, spreminjati območja pomorske nesreče, brisati ali spreminjati sledi pomorske nesreče, premeščati predmetov ter drugih vsebin vse do konca varovanja območja pomorske nesreče oziroma območja razbitin. 

	(2) Prejšnji odstavek se ne uporablja za ukrepe:

	a) ki jih odreja preiskovalni sodnik, državni tožilec ali policija v zvezi z opravljanjem ogleda in drugih dejanj po zakonu, ki ureja kazenski postopek,
	b) gašenja, po možnosti brez premeščanja razbitin in razvalin, brisanja sledi in premikanja predmetov iz ladje,
	c) odvrnitve neposredno grozeče nevarnosti,
	č) zaščite, reševanja in nudenja prve pomoči ponesrečenim, po možnosti z istočasnim pisnim in slikovnim dokumentiranjem njihovega položaja na kraju pomorske nesreče ali glede na kraj pomorske nesreče.

	(3) Preiskovalni sodnik, državni tožilec, policija in preiskovalec se medsebojno obveščajo o dostopu na območje pomorske nesreče.

	(4) Trupla in dele trupel, ki niso v morju, je treba pustiti v nespremenjenem položaju, dokler preiskovalni sodnik, državni tožilec ali policija v skladu z zakonom, ki ureja kazenski postopek, ne dovoli njihovega umika. 

	(5) V okviru pooblastil ima preiskovalec prost dostop do vseh pomembnih informacij in posnetih podatkov, vključno z VDR ali S-VDR, v zvezi z ladjo, zapise organa za nadzor plovbe, plovbo, tovor, posadko ali katere koli druge osebe, predmete, pogoje ali okoliščine ter možnost njihovega kopiranja in uporabe. 

	(6) Preiskovalec mora sprejeti ukrepe za zaščito vseh informacij iz preglednic, ladijskih dnevnikov, elektronskih in magnetnih zapisov ter video trakov, vključno z informacijami iz VDR ali S-VDR, in drugih elektronskih naprav, ki se nanašajo na obdobje pred, med in po nesreči.
9. člen
(vodenje in sodelovanje pri preiskavi)

	(1) Kadar je pomorska nesreča takšna, da je lahko vključenih več držav članic Evropske unije, se za to nesrečo praviloma vodi ena preiskava oziroma se sodeluje z drugimi utemeljeno zainteresiranimi državami.

	(2) Če sta v preiskavo vključeni dve ali več držav članic Evropske unije, se preiskovalec dogovori, katera od držav bo vodilna preiskovalna država.

	(3) Če je preiskovalec v vlogi vodilne preiskovalne države, imajo utemeljeno zainteresirane države enake pravice in dostop do prič ter dokazov kakor preiskovalec. Preiskovalec mora upoštevati mnenje drugih vključenih držav.

	(4) Če je preiskovalec v vlogi utemeljeno zainteresirane države, sodeluje pri preiskavi v skladu z dogovorom z vodilno preiskovalno državo in pomaga državam članicam Evropske unije pri dostopu do ustreznih informacij drugih organov, kot na primer Uprave Republike Slovenije za pomorstvo, pomorskih inšpektorjev, pomorskih pilotov in drugih deležnikov v pomorstvu.

	(5) Vodenje vzporednih preiskav iste pomorske nesreče je strogo omejeno na izjemne primere. Če se preiskovalec odloči za vodenje vzporedne preiskave, mora Komisijo obvestiti o razlogih za vodenje take vzporedne preiskave. Kadar preiskovalec vodi vzporedno preiskavo, sodeluje s preiskovalci drugih vodilnih držav. Preiskovalci si izmenjujejo vse podatke, ki se nanašajo na preiskave, zbrane v času preiskave, z namenom, da pridejo do skupnih zaključkov. Preiskovalec se vzdrži kakršnega koli ukrepa, ki bi lahko neupravičeno oviral, začasno opustil ali odložil vodenje preiskave, ki spada na področje uporabe te uredbe.

	(6) Ne glede na prejšnji odstavek je preiskovalec pristojen za preiskavo in usklajevanje z drugimi utemeljeno zainteresiranimi državami članicami Evropske unije, dokler se s pristojnimi organi za preiskovanje pomorskih nesreč drugih držav medsebojno ne sporazumejo, katera od njih bo vodilna preiskovalna država.

	(7) Kadar je v pomorsko nesrečo udeležena ro-ro potniška ladja ali je udeleženo hitro potniško plovilo, začne preiskovalec preiskavo, če se je pomorska nesreča zgodila v notranjih morskih vodah ali teritorialnem morju Republike Slovenije ali če se je zgodila v drugih vodah, če je ro-ro potniška ladja ali hitro potniško plovilo nazadnje obiskalo notranje morske vode ali teritorialno morje Republike Slovenije. Preiskovalec je v tem primeru pristojen za preiskavo in usklajevanje z drugimi utemeljeno zainteresiranimi državami članicami Evropske unije, dokler se medsebojno ne sporazumejo, katera od njih bo vodilna preiskovalna država.
10. člen
(prepustitev preiskovanja)

	Kadar preiskovalec prepusti preiskovanje pomorske nesreče preiskovalcu v skladu s sporazumom z drugo državo članico Evropske unije (v nadaljnjem besedilu: pooblaščeni preiskovalec), ima pooblaščeni preiskovalec pravice in dolžnosti preiskovalca po predpisih, ki urejajo preiskovanje pomorskih nesreč.
11. člen
(nudenje pomoči)

	Pristojni organi, upravljavci pristanišč, pomorski agenti, izvajalci pomorske vleke in pilotaže ter drugi udeleženci v pomorskem prometu morajo preiskovalcu za potrebe preiskave nuditi pomoč in informacije.
12. člen
(preiskovanje drugih dogodkov)

	Preiskovalec lahko preiskuje druge dogodke, ki niso pomorske nesreče po tej uredbi, pod pogojem, da takšne preiskave ne ogrožajo njegove neodvisnosti.
13. člen
(zaupnost podatkov)

	(1) Preiskovalec mora ob upoštevanju Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L št. 119 z dne 4. 5. 2016, str. 1) (Splošna uredba o varstvu podatkov) skrbeti za zaupnost:

	a) vseh izjav oseb, ki jih je preiskovalec zabeležil ali prejel med preiskavo, 
	b) evidenc, ki razkrivajo identiteto oseb, ki so pričale v okviru preiskave,
	c) zbranih občutljivih informacij ali informacij zasebne narave, vključno z informacijami o zdravju posameznikov, 
	č) gradiva, nastalega med preiskavo, kot so zapiski, osnutki in mnenja preiskovalca ter mnenja, izražena ob analizi informacij, 
	d) informacij in dokazov, ki jih zagotovijo organi za preiskovanje pomorskih nesreč drugih držav članic Evropske unije ali tretjih držav v skladu z mednarodnimi standardi in priporočenimi praksami, kadar ti tako zahtevajo, 
	e) osnutkov vmesnih, kratkih ali končnih poročil, 
	f) vsega komuniciranja med osebami, vključenimi v upravljanje ladje,  
	g) pisnih ali elektronskih zapisov in prepisov zapisov organa za nadzor plovbe, njegovih poročil in rezultatov za notranjo uporabo. 

	(2) Podatki ali posamezni deli podatkov iz prejšnjega odstavka, ki niso vplivali na pomorsko nesrečo, se ne smejo objaviti v končnem poročilu o pomorski nesreči.  

	(3) Podatki iz prvega odstavka tega člena se lahko uporabljajo samo za potrebe preiskave in v primeru obnove preiskave. 

	(4) Zapisi VDR in S-VDR iz preiskave se ne smejo dati na voljo ali uporabljati za druge namene kot za namene preiskave ali varnosti ladje, razen če so taki zapisi anonimizirani ali razkriti po varnih postopkih. 
14. člen
(zagotavljanje sredstev)

	(1) V finančnem načrtu ministrstva se zagotovijo sredstva, ki so zadostna za neodvisno in učinkovito delovanje preiskovalca.


	(2) Če je za potrebe preiskovanja pomorskih nesreč potrebna pomoč države članice Evropske unije ali tretje države, krije stroške za nudenje pomoči proračun po predhodnem dogovoru o povračilu stroškov, ki ga skleneta država članica Evropske unije ali tretja država in ministrstvo.

15. člen
(zagotavljanje logistične podpore)

	Logistično podporo preiskovanja pomorske nesreče preiskovalcu zagotavlja v okviru razpoložljivih zmogljivosti Uprava Republike Slovenije za pomorstvo.

16. člen
(ogled po preiskovalnem sodniku, državnem tožilcu ali policiji)

	Ogled kraja pomorske nesreče, ki ga opravi preiskovalni sodnik, državni tožilec ali policija, lahko poteka hkrati s preiskavo, ki jo opravlja preiskovalec, v medsebojnem sodelovanju in ravnanju v skladu s pooblastili.
17. člen
(sodelovanje s tretjimi državami)

	(1) Preiskovalec pri preiskavi sodeluje z utemeljeno zainteresiranimi tretjimi državami. 

	(2) Če je preiskovalec v vlogi vodilne preiskovalne države, preiskovalec dovoli vključitev v preiskavo utemeljeno zainteresiranim tretjim državam na podlagi skupnega dogovora preiskovalcev.

	(3) Če je preiskovalec v vlogi utemeljeno zainteresirane države in je tretja država vodilna preiskovalna država, mora preiskovalec upoštevati določbe te uredbe. Vodenje posebne preiskave in priprava poročila nista potrebna, če tretja država vodi preiskavo v skladu s Kodeksom IMO o preiskovanju pomorskih nesreč.
18. člen
(poročilo o pomorski nesreči)

	(1) Po zaključku preiskave preiskovalec objavi poročilo o pomorski nesreči, ki vsebuje podatke iz Priloge 2, ki je sestavni del te uredbe. Iz poročila ne sme izhajati odgovornost ali krivda, kar pa ne preprečuje celovitega poročanja o varnostnih vzrokih pomorske nesreče.


	(2) Preiskovalec lahko v vsakem posameznem primeru odloči, da objavi le kratko poročilo o preiskavi, če preiskava ne zadeva zelo resne pomorske nesreče ali če ugotovitve preiskave ne morejo prispevati k preprečitvi pomorskih nesreč v prihodnosti. 

	(3) Preiskovalec objavi poročilo o pomorski nesreči na spletni strani ministrstva v 12 mesecih od dneva pomorske nesreče. Če v primeru zelo resne pomorske nesreče končnega poročila ni mogoče pripraviti v tem času, se v 12 mesecih od dneva pomorske nesreče na spletni strani ministrstva objavi vmesno poročilo. 

	(4) Kadar je preiskovalec v vlogi vodilne preiskovalne države, preiskovalec pošlje Komisiji kopijo končnega ali vmesnega poročila. Preiskovalec upošteva tehnične pripombe, ki jih Komisija poda h končnemu poročilu, če te pripombe ne vplivajo na bistvo ugotovitev, da bi izboljšal kakovost poročila o nesreči na način, ki najbolje prispeva k doseganju cilja te uredbe.


	(5) Preiskovalec poroča o rezultatih preiskave brez navodil in poseganja katerih koli oseb, organizacij ali strani, na katere se lahko izid preiskave nanaša.

19. člen
(varnostna priporočila)

	(1) Po zaključku preiskave poda preiskovalec varnostna priporočila, ki jih naslovniki ustrezno upoštevajo, zlasti za preprečevanje nesreč v prihodnje in da se na njihovi podlagi po potrebi sprejmejo ustrezni nadaljnji ukrepi v skladu s pravom Evropske unije in mednarodnim pravom. Preiskovalec redno spremlja, ali so varnostna priporočila upoštevana.


	(2) Varnostno priporočilo mora biti sestavljeno tako, da ne povzroči določitve odgovornosti ali delitve krivde za pomorsko nesrečo.

	(3) Preiskovalec vodi seznam izdanih varnostnih priporočil in upoštevanih ukrepov, ki se objavi na spletni strani ministrstva. 
20. člen
(sistem zgodnjega opozarjanja)

	(1) Če preiskovalec v kateri koli fazi preiskave meni, da je za preprečitev nevarnosti novih pomorskih nesreč potrebno takojšnje ukrepanje na ravni Evropske unije, o potrebi po zgodnjem opozorilu nemudoma obvesti Komisijo.


	(2) Kadar postane med preiskavo očitno, da obstaja pomanjkljivost na področju varnosti, ki pomeni resno potencialno tveganje za življenja, ladje ali okolje, lahko preiskovalec izda pred zaključkom preiskave začasno varnostno priporočilo ali opozorilo osebam ali subjektom, odgovornim za obvladovanje tveganja. 
21. člen
(Evropska podatkovna zbirka za pomorske nesreče)

	(1) Ministrstvo obvesti Komisijo o organih, ki imajo dostop do Evropske informacijske platforme za pomorske nesreče (European Marine Casualty Information Platform; v nadaljnjem besedilu: EMCIP).

	(2) Preiskovalec obvesti Komisijo o pomorskih nesrečah v skladu s Prilogo 3, ki je sestavni del te uredbe, in ji posreduje podatke, pridobljene s preiskavami, v skladu s sistemom podatkovne zbirke EMCIP. O pomorski nesreči, v kateri je udeleženo ribiško plovilo, krajše od 15 metrov, preiskovalec poroča le, če gre za zelo resno pomorsko nesrečo. Če se preiskava take nesreče ne opravi, se navedejo tudi razlogi, zaradi katerih preiskava ni bila opravljena.

22. člen
(stalni okvir sodelovanja)

	Preiskovalec sodeluje s Komisijo pri oblikovanju stalnega okvira sodelovanja, ki obsega predvsem: 
	a) skupno uporabo naprav, objektov in opreme za tehnično preiskavo razbitin in ladijske opreme ter drugih predmetov, pomembnih za preiskavo, vključno s pridobivanjem in vrednotenjem zapisov VDR in S-VDR ter drugih elektronskih naprav in drugih predmetov, pomembnih za preiskavo, 
	b) medsebojno zagotovitev tehničnega sodelovanja ali strokovnega znanja, potrebnega za opravljanje posebnih nalog, 
	c) pridobivanje in skupno uporabo informacij, potrebnih za analizo podatkov o pomorski nesreči in pripravo ustreznih varnostnih priporočil na ravni Evropske unije,
	č) pripravo skupnih načel za poznejša varnostna priporočila in prilagoditev preiskovalnih metod razvoju tehnološkega in znanstvenega napredka, 
	d) upravljanje sistema zgodnjega opozarjanja iz 20. člena te uredbe,
	e) oblikovanje pravil o zaupnosti, ob upoštevanju nacionalnih predpisov, za skupno uporabo pričevanj prič in obdelavo podatkov ter drugih evidenc iz 13. člena te uredbe, tudi s tretjimi državami,
	f) organiziranje ustreznih usposabljanj preiskovalca,
	g) spodbujanje sodelovanja z organi za preiskovanje pomorskih nesreč tretjih držav in mednarodnimi organizacijami za preiskavo pomorskih nesreč na področjih, ki jih ureja Direktiva 2009/18/ES,
	h) zagotavljanje pomembnih informacij organom za preiskovanje pomorskih nesreč, ki opravljajo preiskavo,
	i) podporo organom za preiskovanje pomorskih nesreč za izboljšanje zmogljivosti za preiskovanje pomorskih nesreč s pripravo navodil in priporočil, s čimer zagotovi dosledno izvajanje preiskav ter razvija in izvaja program medsebojnih strokovnih pregledov. 
23. člen
(usposabljanje in operativna podpora)

	(1) Preiskovalec sodeluje s Komisijo, ki s pomočjo Evropske agencije za pomorsko varnost v sodelovanju z državami članicami Evropske unije omogoča razvoj zmogljivosti in izmenjavo znanja v organih za preiskovanje pomorskih nesreč in med njimi z zagotavljanjem rednega usposabljanja o novem pravnem in tehnološkem razvoju, posebnih tehnikah in orodjih ter tehnologijah v zvezi z ladjami, njihovo opremo in upravljanjem, odvisno od potreb organov za preiskovanje pomorskih nesreč.

	(2) Preiskovalec lahko zaprosi Komisijo, da zagotovi operativno podporo pri izvajanju preiskav. Taka podpora lahko vključuje zagotavljanje specializiranega analitičnega orodja ali opreme ter posebnega strokovnega znanja, če zagotavljanje podpore ne ogroža neodvisnosti preiskave.
24. člen
(nadzor)

	(1) Pristojni organ za vodenje in odločanje v prekrškovnem postopku za prekrške iz 25. člena te uredbe je pomorska inšpekcija.


	(2) Pomorska inšpekcija pri svojem delu sodeluje s preiskovalcem in mu omogoča dostop do vseh informacij v zvezi s pomorsko nesrečo. 
25. člen
(prekrški)

	(1) Z globo od 15.000 do 35.000 eurov se za prekršek kaznuje pravna oseba, če ne nudi pomoči ali informacij pri opravljanju preiskave (11. člen te uredbe).


	(2) Z globo od 10.000 do 20.000 eurov se za prekršek iz prejšnjega odstavka kaznuje samostojni podjetnik posameznik oziroma posameznik, ki samostojno opravlja dejavnost.


	(3) Z globo od 2.000 do 10.000 eurov se za prekrške iz prvega odstavka tega člena kaznuje odgovorna oseba pravne osebe ali odgovorna oseba samostojnega podjetnika posameznika oziroma posameznika, ki samostojno opravlja dejavnost.


	(4) Z globo od 400 do 5.000 eurov se za prekršek iz prvega odstavka kaznuje posameznik ali če se posameznik neupravičeno nahaja na območju pomorske nesreče oziroma na ladji ali se neupravičeno dotika in premešča razbitine, spreminja območje pomorske nesreče, briše ali spreminja sledi pomorske nesreče, premešča predmete ter drugo vsebino vse do konca varovanja območja pomorske nesreče oziroma območja razbitin (prvi odstavek 8. člena te uredbe).
PREHODNI IN KONČNA DOLOČBA
26. člen
(prenehanje veljavnosti in podaljšanje uporabe)

	Z dnem uveljavitve te uredbe preneha veljati Uredba o preiskovanju pomorskih nesreč (Uradni list RS, št. 67/11), uporablja pa se do začetka uporabe te uredbe.

27. člen
(dokončanje začetih preiskav)

	Preiskava za pomorsko nesrečo, ki se je zgodila pred začetkom uporabe te uredbe, se zaključi v skladu z dosedanjimi predpisi.
28. člen
(začetek veljavnosti in uporabe)

	Ta uredba začne veljati petnajsti dan po objavi v Uradnem listu Republike Slovenije, uporabljati pa se začne 27. junija 2027.

Št. [/2026] 

III.	OBRAZLOŽITEV

K 1. členu:
Uredba o preiskovanju pomorskih nesreč (v nadaljnjem besedilu: uredba) prenaša v pravni red Republike Slovenije Direktivo (EU) 2024/3017 Evropskega parlamenta in Sveta z dne 27. novembra 2024 o spremembi Direktive 2009/18/ES Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in razveljavitvi Uredbe Komisije (EU) št. 1286/2011 (UL L št. 2024/3017 z dne 6. 12. 2024), (v nadaljnjem besedilu: Direktiva 2024/3017/EU). Uredba ureja preiskovanje pomorskih nesreč, delo preiskovalca pomorskih nesreč (v nadaljnjem besedilu: preiskovalec), zagotavljanje sredstev in logistične podpore preiskovalca, sodelovanje med organi, državami članicami Evropske unije in tretjimi državami, zaupnost podatkov ter sankcije za kršitve z namenom izboljšanja varnosti pomorskega prometa in preprečevanja podobnih pomorskih nesreč v prihodnosti.

K 2. členu:
Člen določa pomene izrazov, ki se uporabljajo v uredbi. Izrazi iz uredbe, kot so pomorska nesreča, zelo resna pomorska nesreča, pomorska nezgoda, preiskava pomorskih nesreč v zvezi z varnostjo (v nadaljnjem besedilu: preiskava), organ za preiskovanje pomorskih nesreč, vodilna preiskovalna država, utemeljeno zainteresirana država in huda poškodba, se uporabljajo v skladu s Kodeksom o mednarodnih standardih in priporočenih praksah za preiskovanje pomorskih nesreč ali nezgod, iz Priloge k Resoluciji MSC.255(84) z dne 16. maja 2008 Odbora za pomorsko varnost Mednarodne pomorske organizacije (IMO), (v nadaljnjem besedilu: Kodeks IMO o preiskovanju pomorskih nesreč).
Posebej so določeni pomeni naslednjih izrazov: Navodilo IMO za pomoč preiskovalcem pri izvajanju Kodeksa IMO o preiskovanju pomorskih nesreč, Navodilo IMO o pravičnem obravnavanju pomorščakov v primeru pomorskih nesreč, ro-ro potniška ladja, hitro potniško plovilo, sistem zapisovanja podatkov o plovbi (v nadaljnjem besedilu: VDR), poenostavljen sistem zapisovanja podatkov o plovbi (v nadaljnjem besedilu: S-VDR), varnostno priporočilo, dolžina ribiškega plovila, smrtna poškodba.
V uredbi se izraz pomorska nesreča nanaša na pomorsko nesrečo, zelo resno pomorsko nesrečo ali pomorsko nezgodo, razen če ni določeno drugače.
Novosti Direktive 2024/3017/EU se nanašajo na uskladitev izrazov s Kodeksom IMO o preiskovanju pomorskih nesreč, novo izraz Navodilo IMO za pomoč preiskovalcem pri izvajanju Kodeksa IMO o preiskovanju pomorskih nesreč, ločitev izraza ro-ro potniška ladja, hitro potniško plovilo, nov izraz S-VDR in smrtna poškodba.
Besedila predpisov Evropske unije in IMO se objavijo na spletni strani ministrstva v vsakokrat veljavnem besedilu, ki se uporablja v skladu s pravom Evropske unije oziroma IMO.

K 3. členu:
Uredba se uporablja za pomorske nesreče, v katere so vključene ladje, ki plujejo pod slovensko zastavo, vključno z ribiškimi plovili, do katerih pride v notranjih morskih vodah ali teritorialnem morju Republike Slovenije ali če zadevajo druge pomembne interese Republike Slovenije. Uredba se ne uporablja za pomorske nesreče, v katere so vključene vojaške ladje in druge ladje, ki so v lasti ali upravljanju države članice Evropske unije in se uporabljajo izključno v negospodarske vladne namene, in ladje, ki jih ne poganjajo mehanska sredstva, lesene ladje enostavne gradnje, jahte za prosti čas in športna plovila, ki se ne uporabljajo v pomorskem gospodarstvu, razen če imajo ali bodo imele posadko in več kot 12 potnikov za gospodarske namene, stalne vrtalne enote na morju.
Novost, ki jo uvaja Direktiva 2024/3017/EU, je črtanje določbe o neuporabi uredbe za ribiška plovila, krajša od 15 metrov.

K 4. členu:
Obveznost sporočanja o pomorski nesreči velja za vsakogar, ki izve za pomorsko nesrečo, ki se je zgodila v notranjih morskih vodah ali teritorialnem morju Republike Slovenije ali v kateri je udeleženo plovilo, ki pluje pod slovensko zastavo, ali ki zadeva druge pomembne interese Republike Slovenije. O tem mora takoj sporočiti policiji (klicna številka 113), Centru za obveščanje (klicna številka 112) ali Upravi Republike Slovenije za pomorstvo (klicna številka 05 66 32 108 ali 031 493 034). Organi, ki so prejeli obvestilo o nesreči morajo takoj obvestiti preiskovalca, Upravo Republike Slovenije za pomorstvo in policijo, če gre za pomorsko nesrečo vojaškega plovila, pa tudi ministrstvo, pristojno za obrambo.

K 5. členu:
Za preiskovanje pomorskih nesreč je pristojen preiskovalec, ki izpolnjuje pogoj desetih let delovnih izkušenj na področju varnosti prometa, in sicer s področja prometnih nesreč, varnosti pomorskega prometa ali ki ima plovno dobo v nazivu prvi častnik krova na ladji z bruto tonažo 3000 ali več ali upravitelj stroja na ladji s pogonskim strojem z močjo 3000 kW ali več.
Preiskovalec preiskuje tudi okoliščine in dogodke, v katerih je bila ogrožena varnost pomorskega prometa, ugotavlja dejstva in vzroke, jih analizira in predlaga ukrepe z objavo varnostnih priporočil s ciljem, da se odvrnejo in preprečijo nove nevarnosti. Pri preiskovanju pomorskih nesreč mora upoštevati Navodila IMO o pravičnem obravnavanju pomorščakov v primeru pomorskih nesreč.
Novost, ki jo uvaja Direktiva 2024/3017/EU, je možnost, da se lahko preiskovalec posvetuje s strokovnjakom o katerem koli vidiku preiskave in da se mora preiskovalec za zagotavljanje ustreznega in zadostnega znanja ter praktičnih izkušenj ustrezno usposabljati.
Dodatna novost je tudi, da se preiskovalec pri izvajanju nalog in pooblastil izkazuje s službeno izkaznico, ki jo izda minister, pristojen za pomorstvo. Oblika in vsebina službene izkaznice je določena v Prilogi 1 te uredbe.

K 6. členu:
Preiskovalec mora opraviti preiskavo zelo resne pomorske nesreče v treh primerih: prvi primer je, če je pri nesreči vključena ladja, ki pluje pod slovensko zastavo, ne glede na kraj pomorske nesreče, drugi primer je, če se nesreča pripeti v teritorialnem morju in notranjih morskih vodah Republike Slovenije, ne glede na zastavo ladje ali ladij, ki so vključene v pomorsko nesrečo, in tretji primer, če nesreča zadeva pomemben interes Republike Slovenije, ne glede na kraj pomorske nesreče in zastave vključene ladje ali ladij.
Novost ureditve je preiskovanje pomorske nesreče je, če je v zelo resno pomorsko nesrečo vključeno ribiško plovilo, krajše od 15 metrov, ko mora preiskovalec brez odlašanja in najpozneje dva meseca po zelo resni pomorski nesreči opraviti predhodno oceno, na podlagi katere se odloči, ali se opravi preiskava v skladu s to uredbo. Če se preiskovalec odloči, da preiskave ne opravi, mora razloge za tako odločitev brez odlašanja in najpozneje dva meseca po zelo resni pomorski nesreči zabeležiti in sporoči Evropski komisiji (v nadaljnjem besedilu: Komisija) v skladu z določbo o Evropski podatkovni zbirki (21. člen te uredbe). Pri odločitvi, ali bo uvedel preiskavo ali ne, preiskovalec upošteva razpoložljive dokaze in možnosti za ugotovitve, na podlagi katerih bi lahko preprečili pomorske nesreče v prihodnosti.
Za druge pomorske nesreče, ki niso zelo resne pomorske nesreče ali ki ne vključujejo ribiška plovila krajšega od 15 metrov, preiskovalec odloči, ali opravi preiskavo.
Če je preiskovalec pri preiskovanju pomorske nesreče v vlogi vodilne preiskovalne države, določi obseg in potek vodenja preiskave v sodelovanju z drugimi utemeljeno zainteresiranimi državami. Pri tem upošteva najprimernejši način za doseganje cilja te uredbe in preprečitve pomorskih nesreč v prihodnosti. Hkrati mora upoštevati Navodila IMO za pomoč preiskovalcem pri izvajanju Kodeksa IMO o preiskovanju pomorskih nesreč, od katerih lahko odstopi le, če je to po njegovem strokovnem mnenju nujno za dosego ciljev preiskave.
Novost ureditve je tudi določba, da se pri odločanju, ali se je pomorska nesreča, ki se je zgodila, ko je privezano plovilo ob boku drugega plovila, zasidrano ali ob pomolu, in ki vključuje obalne ali pristaniške delavce, zgodila neposredno v povezavi z upravljanjem ladje, preiskovalec upošteva zlasti vključenost in pomembnost ladijske strukture, opreme, postopkov, posadke in upravljanja ladje za dejavnost, ki se izvaja.

K 7. členu:
Določba o poteku preiskave se glede odločitve o uvedbi preiskave sklicuje na prejšnji člen. Če preiskovalec uvede preiskavo mora to storiti takoj, vendar najpozneje v dveh mesecih po tem, ko se je pomorska nesreča zgodila. Za izvedbo preiskave morajo biti zagotovljena zadostna sredstva za neodvisno izvedbo nalog preiskave.
Novost uredbe je določba, ki se nanaša na Konvencijo za preprečevanje nezakonitih dejanj zoper varnost pomorske plovbe (MKPND) (Uradni list RS – Mednarodne pogodbe, št. 16/03). Če v času preiskave postane znano ali nastane sum, da je storjeno kaznivo dejanje določeno s to konvencijo, kot na primer kaznivo dejanje zoper varnost pomorske plovbe, ugrabitve ladij, nasilje nad posadko in uničevanje navigacijskih naprav, uporaba ladij za teroristične napade, tihotapljenje orožja za množično uničevanje, ali katerokoli drugo kaznivo dejanje v skladu z zakonom, ki ureja kazenski postopek, mora preiskovalec o tem takoj obvestiti Upravo Republike Slovenije za pomorstvo, policijo in državno tožilstvo ter zadevno državo članico Evropske unije ali tretjo državo.

K 8. členu:
Na območje pomorske nesreče smejo samo osebe, ki jim to dovoli preiskovalec. Nikomur ni dovoljeno, dotikati se  ali premeščati razbitine, spreminjati območje pomorske nesreče, brisati ali spreminjati sledi pomorske nesreče ali premeščati predmete. Ta določba ne velja za ukrepe, ki jih odreja preiskovalni sodnik, državni tožilec ali policija v zvezi z opravljanjem ogleda in drugih dejanj po Zakonu o kazenskem postopku, za ukrepe gašenja, odvrnitve neposredno grozeče nevarnosti, zaščite, reševanja in nudenja prve pomoči ponesrečenim. Pri tem je priporočljivo istočasno pisno in slikovno dokumentiranje kraja pomorske nesreče.
Preiskovalni sodnik, državni tožilec, policija in preiskovalec medsebojno obveščajo o dostopu na območje pomorske nesreče. Trupla in dele trupel, ki niso v morju, je treba pustiti v nespremenjenem položaju, dokler preiskovalni sodnik, državni tožilec ali policija v skladu z zakonom, ki ureja kazenski postopek ne dovoli njihovega umika.
Novost uredbe je, da ima preiskovalec v okviru pooblastil prost dostop do vseh pomembnih informacij in posnetih podatkov, vključno z VDR ali S-VDR. Gre za zapise, ki se nanašajo na ladjo, organ za nadzor plovbe, plovbo, tovor, posadko ali katere koli druge osebe, predmete, pogoje ali okoliščine. Preiskovalec lahko te podatke kopira in uporabi. Prav tako mora preiskovalec sprejeti ukrepe za zaščito vseh informacij s preglednic, ladijskih dnevnikov, elektronskih in magnetnih zapisov ter video trakov, vključno z informacijami iz VDR ali S-VDR in drugih elektronskih naprav, ki se nanašajo na obdobje pred, med in po nesreči.

K 9. členu:
V pomorski nesreči je lahko vključenih več držav članic Evropske unije, vendar se za posamezno nesrečo praviloma vodi ena preiskava oziroma se sodeluje z drugimi utemeljeno zainteresiranimi državami. Če sta v preiskavo vključeni dve ali več držav članic Evropske unije, se preiskovalec dogovori, katera od držav bo vodilna preiskovalna država. Če je preiskovalec v vlogi vodilne preiskovalne države, imajo utemeljeno zainteresirane države enake pravice in dostop do prič ter dokazov kakor preiskovalec. Preiskovalec mora upoštevati mnenje drugih vključenih držav.
Če pa je preiskovalec v vlogi utemeljeno zainteresirane države, sodeluje preiskovalec pri preiskavi v skladu z dogovorom z vodilno preiskovalno državo in pomaga državam članicam Evropske unije pri dostopu do ustreznih informacij drugih organov, kot na primer Uprave Republike Slovenije za pomorstvo, pomorskih inšpektorjev, pomorskih pilotov in drugih deležnikov v pomorstvu.
Vodenje vzporednih preiskav iste pomorske nesreče je strogo omejeno na izjemne primere. Če se preiskovalec odloči za vodenje vzporedne preiskave, mora obvestiti Komisijo o razlogih za vodenje take vzporedne preiskave. Kadar preiskovalec vodi vzporedno preiskavo sodeluje s preiskovalci drugih vodilnih držav. Preiskovalci si izmenjujejo vse podatke, ki se nanašajo na preiskave, zbrane v času preiskave, z namenom, da pridejo do skupnih zaključkov. Preiskovalec se vzdrži kakršnega koli ukrepa, ki bi lahko neupravičeno oviral, začasno opustil ali odložil vodenje preiskave, ki spada na področje uporabe te uredbe. Dokler se s pristojnimi organi za preiskovanje pomorskih nesreč drugih držav medsebojno ne sporazumejo, katera izmed njih bo vodilna preiskovalna država, je preiskovalec pristojen za preiskavo in usklajevanje z drugimi utemeljeno zainteresiranimi državami članicami Evropske unije.
Posebnost velja, kadar je v pomorsko nesrečo udeležen ro-ro potniška ladja ali hitro potniško plovilo, takrat začne preiskovalec preiskavo, če se je pomorska nesreča zgodila v notranjih morskih vodah ali teritorialnem morju Republike Slovenije ali, če se je zgodila v drugih vodah, če je ro-ro potniška ladja ali hitro potniško plovilo nazadnje obiskalo notranje morske vode ali teritorialno morje Republike Slovenije. Preiskovalec je v tem primeru pristojen za preiskavo in usklajevanje z drugimi utemeljeno zainteresiranimi državami članicami Evropske unije, dokler se medsebojno ne sporazumejo, katera od njih bo vodilna preiskovalna država.

K 10. členu:
V primeru prepustitve preiskovanja pomorske nesreče preiskovalcu druge države članice Evropske unije v skladu s sporazumom ima ta pooblaščeni preiskovalec pravice in dolžnosti preiskovalca po predpisih, ki urejajo preiskovanje pomorskih nesreč.

K 11. členu:
Pristojni organi, upravljavci pristanišč, pomorski agenti, izvajalci pomorske vleke in pilotaže ter drugi udeleženci v pomorskem prometu morajo preiskovalcu za potrebe preiskave nuditi pomoč in informacije.

K 12. členu:
Preiskovalec lahko preiskuje tudi druge dogodke, ki niso pomorske nesreče po tej uredbi, pod pogojem, da takšne preiskave ne ogrožajo njegove neodvisnosti.

K 13. členu:
Novost ureditve glede zaupnosti podatkov je v sklicevanju na Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L št. 119 z dne 4. 5. 2016, str. 1) (Splošna uredba o varstvu podatkov), na podlagi katere mora preiskovalec skrbeti za zaupnost vseh izjav oseb, ki jih je preiskovalec zabeležil ali prejel med preiskavo, evidenc, ki razkrivajo identiteto oseb, ki so pričale v okviru preiskave, zbranih občutljivih informacij ali informacij zasebne narave (vključno z informacijami o zdravju posameznikov), gradiva, ki je nastalo med preiskavo (kot so zapiski, osnutki in mnenja preiskovalca), ter mnenja, izražena ob analizi informacij, informacij in dokazov, ki jih zagotovijo organi za preiskovanje pomorskih nesreč drugih držav članic Evropske unije ali tretjih držav v skladu z mednarodnimi standardi in priporočenimi praksami, osnutkov vmesnih, kratkih ali končnih poročil, vseh komunikacij med osebami, vključenimi v upravljanje ladje, pisnih ali elektronskih zapisov in prepisov zapisov organa za nadzor plovbe, njegovih poročil in rezultatih za notranjo uporabo.
Vsi ti podatki se uporabljajo samo za potrebe preiskave in v primeru obnove preiskave. Objaviti se smejo v končnem poročilu o pomorski nesreči le, če gre za nujne podatke, ki bistveno pojasnjujejo ali dopolnjujejo analizo poteka pomorske nesreče. Če pridobljeni podatki niso vplivali na pomorsko nesrečo, se ne smejo objaviti v končnem poročilu o pomorski nesreči. 
Podatki se lahko razkrijejo tretjim osebam, če so izpolnjeni pogoji iz 200.e člena Pomorskega zakonika in pristojni organ v skladu z zakonom, ki ureja dostop do informacij javnega značaja, odloči, da obstaja prevladujoč javni interes za njihovo razkritje.
Posebnost je določba, da se zapisi VDR in S-VDR iz preiskave  ne smejo dati na voljo ali uporabljati za druge namene kot za potrebe preiskave ali zagotavljanje varnosti ladje, razen če so taki zapisi anonimizirani ali razkriti po varnih postopkih.

K 14. členu:
Preiskovalec mora imeti zagotovljena zadostna sredstva za njegovo delovanje in za potrebe preiskovanja pomorskih nesreč. Ta se zagotavljajo v okviru finančnega načrta ministrstva, pristojnega za infrastrukturo, v okviru katerega deluje preiskovalec. Zagotovljena sredstva morajo biti zadostna za neodvisno in učinkovito delovanje preiskovalca.
Če je za potrebe preiskovanja pomorskih nesreč potrebna pomoč države članice Evropske unije ali tretje države, krije stroške za nudenje pomoči  proračun (postavka ministrstva, pristojnega za pomorstvo). Povračilo stroškov za nudenje pomoči se krije po predhodnem dogovoru o povračilu stroškov, ki ga skleneta država članica Evropske unije ali tretja država in ministrstvo.

K 15. členu:
Pri preiskovanju pomorske nesreče zagotavlja preiskovalcu logistično podporo Uprava Republike Slovenije za pomorstvo v okviru razpoložljivih zmogljivosti.

K 16. členu:
Ogled kraja pomorske nesreče s strani preiskovalnega sodnika, državnega tožilca ali policije lahko poteka hkrati s preiskavo, ki jo opravlja preiskovalec, v medsebojnem sodelovanju in ravnanju v skladu s pooblastili.

K 17. členu:
Preiskovalec pri preiskavi sodeluje tudi z utemeljeno zainteresiranimi tretjimi državami. Če je preiskovalec v vlogi vodilne preiskovalne države, preiskovalec dovoli vključitev v preiskavo utemeljeno zainteresiranim tretjim državam na podlagi skupnega dogovora preiskovalcev. Če je preiskovalec v vlogi utemeljeno zainteresirane države in je tretja država vodilna preiskovalna država, mora preiskovalec upoštevati določbe te uredbe. Vodenje posebne preiskave in priprava poročila nista potrebna, če tretja država vodi preiskavo v skladu s Kodeksom IMO o preiskovanju pomorskih nesreč.

K 18. členu:
Po zaključku preiskave preiskovalec objavi poročilo o pomorski nesreči, iz katerega ne sme izhajati odgovornost ali krivda, kar pa ne preprečuje celovitega poročanja o varnostnih vzrokih pomorske nesreče. Podatki, ki jih mora vsebovati poročilo, so določeni v Priloge 2 te uredbe. Preiskovalec lahko v vsakem posameznem primeru odloči, da objavi le kratko poročilo o preiskavi, če preiskava ne zadeva zelo resne pomorske nesreče ali če ugotovitve preiskave ne morejo prispevati k preprečitvi pomorskih nesreč v prihodnosti.
Preiskovalec objavi poročilo o pomorski nesreči na spletni strani ministrstva v 12 mesecih od dneva pomorske nesreče. Če v primeru zelo resne pomorske nesreče končnega poročila ni mogoče pripraviti v tem času, se v 12 mesecih od dneva pomorske nesreče na spletni strani ministrstva objavi vmesno poročilo. 
Kadar je preiskovalec v vlogi vodilne preiskovalne države, preiskovalec pošlje Komisiji kopijo končnega ali vmesnega poročila. Preiskovalec upošteva tehnične pripombe, ki jih Komisija poda h končnemu poročilu, če te pripombe ne vplivajo na bistvo ugotovitev, z namenom izboljšanja kakovosti poročila o nesreči na način, ki najbolje prispeva k doseganju cilja te uredbe.
Preiskovalec poroča o rezultatih preiskave neodvisno, brez navodil in poseganja katerih koli oseb, organizacij ali strani, na katere bi lahko vplival izid preiskave.

K 19. členu:
Po zaključku preiskave poda preiskovalec varnostna priporočila, ki morajo biti sestavljena tako, da ne povzročijo določitve odgovornosti ali delitve krivde za pomorsko nesrečo. Varnostna priporočila so namenjena za sprejetje nadaljnjih ukrepov v skladu s pravom Evropske unije in mednarodnim pravom, ki jih morajo naslovniki upoštevati. Preiskovalec redno spremlja, ali so varnostna priporočila upoštevana.
Preiskovalec vodi seznam izdanih varnostnih priporočil in upoštevanih ukrepov, ki se objavi na spletni strani ministrstva, pristojnega za pomorstvo.

K 20. členu:
Preiskovalec lahko v kateri koli fazi preiskave obvesti Komisijo, če meni, da je za preprečitev nevarnosti novih pomorskih nesreč potrebno takojšnje ukrepanje na ravni Evropske unije. Namen zgodnjega opozarjanja je, da Komisija po potrebi izda opozorilo, namenjeno organom za preiskovanje pomorskih nesreč v vseh državah članicah Evropske unije in vsem zadevnim stranem.
Novost uredbe je določba, da kadar postane med preiskavo očitno, da obstaja pomanjkljivost na področju varnosti, ki pomeni resno potencialno tveganje za življenja, ladje ali okolje, lahko preiskovalec izda pred zaključkom preiskave začasno varnostno priporočilo ali opozorilo osebam ali subjektom, odgovornim za obvladovanje tveganja.

K 21. členu:
Na ravni Evropske unije je vzpostavljena Evropska informacijska platforma za pomorske nesreče (European Marine Casualty Information Platform, EMCIP), katere namen je izmenjava informacij o pomorskih nesrečah.
Ministrstvo, pristojno za pomorstvo, obvesti Komisijo o organih, ki imajo dostop do te podatkovne zbirke. Preiskovalec pa obvesti Komisijo o pomorskih nesrečah v skladu s Prilogo 3 te uredbe in ji posreduje podatke, pridobljene s preiskavami, v skladu s sistemom podatkovne zbirke EMCIP.  Pri pomorskih nesrečah, v katerih je udeleženo ribiško plovilo, krajše od 15 metrov, preiskovalec poroča le, če gre za zelo resno pomorsko nesrečo. Če se preiskava take nesreče ne opravi, se navedejo tudi razlogi, zaradi katerih preiskava ni bila opravljena.

K 22. členu:
Preiskovalec sodeluje s Komisijo pri oblikovanju stalnega okvira sodelovanja, ki obsega predvsem: skupno uporabo naprav, objektov in opreme za tehnično preiskavo razbitin in ladijske opreme ter drugih predmetov, pomembnih za preiskavo (vključno s pridobivanjem in vrednotenjem zapisov VDR in S-VDR ter drugih elektronskih naprav in drugih predmetov, pomembnih za preiskavo), medsebojno zagotovitev tehničnega sodelovanja ali strokovnega znanja, potrebnega za opravljanje posebnih nalog, pridobivanje in skupno uporabo informacij, ki so potrebne za analizo podatkov o pomorski nesreči in pripravo ustreznih varnostnih priporočil na ravni Evropske unije, pripravo skupnih načel za poznejša varnostna priporočila in prilagoditev preiskovalnih metod razvoju tehnološkega in znanstvenega napredka, upravljanje sistema zgodnjega opozarjanja iz 20. člena te uredbe, oblikovanje pravil o zaupnosti, ob upoštevanju nacionalnih predpisov, za skupno uporabo pričevanj prič in obdelavo podatkov in drugih evidenc iz 13. člena te uredbe, tudi s tretjimi državami, organiziranje ustreznih usposabljanj preiskovalca, spodbujanje sodelovanja z organi za preiskovanje pomorskih nesreč tretjih držav in mednarodnimi organizacijami za preiskavo pomorskih nesreč na področjih, ki jih ureja Direktiva 2009/18/ES o preiskovanju pomorskih nesreč, s spremembami, zagotavljanje pomembnih informacij organom za preiskovanje pomorskih nesreč, ki opravljajo preiskavo, podporo organom za preiskovanje pomorskih nesreč za izboljšanje zmogljivosti za preiskovanje pomorskih nesreč s pripravo navodil in priporočil, s čimer zagotovi dosledno izvajanje preiskav ter razvija in izvaja program medsebojnih strokovnih pregledov.

K 23. členu:
Preiskovalec sodeluje s Komisijo, ki s pomočjo Evropske agencije za pomorsko varnost (EMSA) v sodelovanju z državami članicami Evropske unije omogoča razvoj zmogljivosti in izmenjavo znanja v organih za preiskovanje pomorskih nesreč in med njimi z zagotavljanjem rednega usposabljanja o novem pravnem in tehnološkem razvoju, posebnih tehnikah in orodjih ter tehnologijah v zvezi z ladjami, njihovo opremo in upravljanjem, odvisno od potreb organov za preiskovanje pomorskih nesreč.
Preiskovalec lahko zaprosi Komisijo, da zagotovi operativno podporo pri izvajanju preiskav. Taka podpora lahko vključuje zagotavljanje specializiranega analitičnega orodja ali opreme ter posebnega strokovnega znanja, če zagotavljanje podpore ne ogroža neodvisnosti preiskave.

K 24. členu:
Pristojni organ za vodenje in odločanje v prekrškovnem postopku za prekrške iz 25. člena te uredbe je pomorska inšpekcija. Pomorska inšpekcija pri svojem delu sodeluje s preiskovalcem in mu omogoča dostop do vseh informacij v zvezi s pomorsko nesrečo.

K 25. členu:
Prekrški iz te uredbe se nanašajo na naslednje kršitve. Z globo od 15.000 eurov do 35.000 eurov se kaznuje pravna oseba, če ne nudi pomoči ali informacij pri opravljanju preiskave (11. člen te uredbe). Za enak prekršek se z globo od 10.000 eurov do 20.000 eurov kaznuje samostojni podjetnik posameznik oziroma posameznik, ki samostojno opravlja dejavnost, in z globo od 2.000 do 10.000 eurov pa odgovorna oseba pravne osebe ali odgovorna oseba samostojnega podjetnika posameznika oziroma posameznika, ki samostojno opravlja dejavnost. Z globo od 400 eurov do 5.000 eurov se za enak prekršek kaznuje posameznik. Ta se kaznuje tudi če se posameznik neupravičeno nahaja na območju pomorske nesreče oziroma na ladji ali se neupravičeno dotika in premešča razbitine, spreminja območje pomorske nesreče, briše ali spreminja sledi pomorske nesreče, premešča predmete ter drugo vsebino vse do konca varovanja območja pomorske nesreče oziroma območja razbitin (prvi odstavek 8. člena te uredbe).

K 26. členu:
Z dnem uveljavitve te uredbe preneha veljati Uredba o preiskovanju pomorskih nesreč (Uradni list RS, št. 67/11).

K 27. členu:
Določi se prehodno obdobje za preiskave za pomorsko nesrečo, ki se je zgodila pred pričetkom uporabe te uredbe. Taka preiskava se zaključi v skladu s predpisi, ki so veljali pred uveljavitvijo te uredbe.

K 28. členu:
Uredba začne veljati petnajsti dan po objavi v Uradnem listu Republike Slovenije, uporabljati pa se začne z dnem začetka uporabe Direktive 2024/3017/EU, katere rok za prenos je 27. junij 2027. To je tudi rok, ko se razveljavi Uredba Komisije (EU) št. 1286/2011 z dne 9. decembra 2011 o sprejetju skupne metodologije za preiskovanje pomorskih nesreč in nezgod, razvite v skladu s členom 5(4) Direktive 2009/18/ES Evropskega parlamenta in Sveta. Prehodno obdobje je potrebno tudi zaradi izvedbe postopka izdelave službene izkaznice za preiskovalca pomorskih nesreč.



IV.	PRILOGE

	- korelacijska tabela - konsolidirana verzija (kt2009_18spre.docx)
Ustvarjeno v MOPED-DOCS, 02. 11. 2026 10:11:44, verzija 1
